รู้สึกมีลมในท้องตลอดเวลาเลยค่ะ ไม่เรอไม่อยากอาหารไม่หิว ไม่อยากกินอะไรเลย ทั้งหาทั้งซื้อยามากินก็ไม่ดีขึ้นค่ะ ลองเคาะที่ท้องมีแต่เสียงลม มีอาการเป็นอาทิตย์ แล้วค่ะ ไม่อยากอาหารไม่หิวรู้สึกหงุดหงิดมากค่ะ มีวิธีอื่นนอกจากทานยาไหมคะ แม่ให้ทานกล้วยน้ำว้า กับขมิ้น
สวัสดีค่ะ อาการรู้สึกมีลมในท้อง ไม่เรอ ไม่อยากอาหารดังกล่าว คืออาการท้องอืด ซึ่งคือภาวะที่ท้องเกิดอาการแน่นเนื่องจากมีแก๊สในกระเพาะอาหารมากเกินไป โดยสาเหตุอาจเกิดได้จาก1. การกลืนอากาศเข้าไปปริมาณมาก จากการอ้าปาก พูดคุย หัวเราะ หรือหายใจทางปาก การใช้หลอดดูดเครื่องดื่ม การเคี้ยวหมากฝรั่ง รวมถึงการสูบบุหรี่ ก็ทำให้มีโอกาสกลืนอากาศเข้าไปมากขึ้น2. การทานอาหารที่ทำให้เกิดแก๊สหรือเครื่องดื่มที่มีแก๊ส เช่น น้ำอัดลม ถั่ว เมล็ดธัญพืชต่างๆ ทานอาหารที่ย่อยยาก เช่น เนื้อสัตว์เป็นปริมาณมาก การทานอาหารเร็วไป ไม่เคี้ยวให้ละเอียด3. โรคกระเพาะอาหารอักเสบ กรดไหลย้อน ซึ่งนอกจากจะทำให้เกิดอาการท้องอืดแล้ว มักมีอาการอื่นๆ อีก เช่น ปวดแน่นบริเวณท้องด้านซ้ายบน หรือบริเวณลิ้นปี่ หรือปวดแสบร้อนหน้าอก มีน้ำรสเปรี้ยวหรือขมในคอ อาหารไม่ย่อย อิ่มเร็ว คลื่นไส้ อาเจียน เป็นต้น4. มีนิ่วในถุงน้ำดี อาการท้องอืดมักเป็นหลังจากทานอาหารมันๆ หรือการทานอาหารปริมาณมาก ร่วมกับอาการปวดท้อง โดยอาจจะปวดบริเวณลิ้นปี่หรือใต้ชายโครงขวา และอาจร้าวไปสะบักและไหล่ขวา5. การมีท้องผูก6. ความเครียด วิตกกังวล7. เป็นอาการก่อนการมีประจำเดือนมา หรือเกิดจากการตั้งครรภ์ ดังนั้น หากมีอาการขาดประจำเดือน ก็อย่าลืมตรวจหาการตั้งครรภ์ดูด้วยค่ะสาเหตุอื่นๆ นอกจากนี้ เช่น โรคลำไส้อักเสบเรื้อรัง ลำไส้แปรปรวน การทานยาบางชนิด ยาแก้ปวดในกลุ่มโอปิออยด์ ยาเสริมธาตุเหล็ก แคลเซียม เป็นต้น รวมถึงการมีเนื้องอกหรือมะเร็งในช่องท้อง เนื้องอกหรือมะเร็งของลำไส้ และมะเร็งกระเพาะอาหาร เป็นต้นในเบื้องต้น พยายามทานเฉพาะอาหารอ่อน อาหารย่อยง่าย ซึ่งอาหารประเภทแป้งจะย่อยง่ายกว่าเนื้อสัตว์ หากเป็นเนื้อสัตว์ เนื้อปลาและไก่ ก็จะย่อยง่ายกว่าเนื้อหมูและเนื้อวัว อาหารต้องรสไม่จัด เคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมากเกินไป ไม่เคี้ยวหมากฝรั่ง ไม่ดื่มน้ำอัดลม อัดแก๊สต่างๆ หลีกเลี่ยงการใช้หลอดดูด หลีกเลี่ยงอาหารประเภทถั่วและธัญพืชต่างๆ รวมถึงอาหารที่มีไขมันสูง อาหารทอดต่างๆ หากสูบบุหรี่ก็ควรงดสูบบุหรี่สำหรับอาหารที่จะช่วยบรรเทาอาการท้องอืด เช่น น้ำขิง ขมิ้นชัน พริกไทย เป็นต้น อาจหายามาทานบรรเทาอาการในเบื้องต้น ได้แก่ ไซเมทิโคน (simethicone) เอ็ม คาร์มิเนทิฟ (M. Carminative), มาเจสโต (magesto-F) เป็นต้น หากอาการยังไม่ดีขึ้น ก็ควรกลับไปพบแพทย์ค่ะ